
Σχετικά με την εγκύκλιο για τα νηπιαγωγεία – Καταγγελία στη ΔΙΠΕ Δυτ. Αττικής
Στις 8/9/2026, το ΥΠΑΙΘ με απαράδεκτη καθυστέρηση και μόλις τρεις ημέρες πριν από την έναρξη των μαθημάτων, εξέδωσε την εγκύκλιο για τη λειτουργία των Νηπιαγωγείων κατά το σχολικό έτος 2026-2027. Η συγκεκριμένη εγκύκλιος επιχειρεί να ανατρέψει τον προγραμματισμό που έχουν ήδη πραγματοποιήσει οι Σύλλογοι Διδασκόντων και έρχεται σε ευθεία αντίθεση με το ισχύον νομοθετικό πλαίσιο. Ανατρέπει επίσης τον οικογενειακό και προσωπικό προγραμματισμό των νηπιαγωγών, οι οποίες δεν είναι δυνατόν να καλούνται κάθε Σεπτέμβρη να προσαρμόζουν τη ζωή τους στις καθυστερήσεις, στις παλινωδίες και στην αποδιοργάνωση του ΥΠΑΙΘΑ.
Συγκεκριμένα, στην ενότητα 3 της εγκυκλίου, με τίτλο «Ωράριο Εκπαιδευτικών – Συμπλήρωση Διδακτικού Ωραρίου», αναφέρεται: «…οι Διευθυντές/ντριες-Προϊστάμενοι/ες των Νηπιαγωγείων αναλαμβάνουν Πρωινό Τμήμα διασφαλίζοντας με τον τρόπο αυτό την ομαλή και εύρυθμη λειτουργία της σχολικής μονάδας και εκτελούν προσηκόντως τα διοικητικά καθήκοντά τους».
Το Π.Δ. 79/2017, στο άρθρο 11, κεφάλαιο Β΄, παρ. 6, ορίζει ρητά ότι με απόφαση και σχετική πράξη του Συλλόγου Διδασκόντων καθορίζονται οι εκπαιδευτικοί που διδάσκουν στο Υποχρεωτικό και στο Ολοήμερο Πρόγραμμα. Μάλιστα, η ίδια η εγκύκλιος της 8/9/2026, σε επόμενο σημείο της, επικαλείται αυτές ακριβώς τις διατάξεις και αναφέρει ότι η ανάθεση των τμημάτων πραγματοποιείται με απόφαση και σχετική πράξη του Συλλόγου Διδασκόντων.
Προκύπτει επομένως ένα αυτονόητο ερώτημα: Με ποια νομοθετική εξουσιοδότηση επιχειρεί το ΥΠΑΙΘΑ, μέσω μιας εγκυκλίου, να προκαθορίσει την ανάθεση του Πρωινού Τμήματος στους/στις Προϊσταμένους/ες και να περιορίσει μια αρμοδιότητα που η ίδια η νομοθεσία αποδίδει στον Σύλλογο Διδασκόντων; Πρόκειται για μια ακόμη απόπειρα περιορισμού του συλλογικού ρόλου του Συλλόγου Διδασκόντων και μετατροπής της σχολικής μονάδας σε χώρο εφαρμογής άνωθεν εντολών, ακόμη και όταν αυτές δεν βρίσκουν έρεισμα στην ισχύουσα νομοθεσία. 
Την ίδια στιγμή καταγγέλλουμε απερίφραστα τη ΔΙΠΕ Δυτ. Αττικής που ενώ η διευθύντρια εκπαίδευσης στη χθεσινή μας συνάντηση δήλωσε σαφώς ότι δε θα ζητήσει αλλαγές στην κατανομή των τάξεων που οι σύλλογοι διδασκόντων των νηπιαγωγείων όρισαν, σήμερα η προϊσταμένη εκπαιδευτικών θεμάτων «νουθετούσε» τις νηπιαγωγούς!! Τελικά ποιος διοικεί στη ΔΙΠΕ; Απαράδεκτη είναι δε και η προσπάθεια εκβιασμού των συναδελφισσών περί τήρησης του εργασιακού ωραρίου 10-6 αν αναλάβουν οι προϊσταμένες τμήμα ολοήμερου! Δε ντρέπονται να απευθύνονται με αυτόν τον τρόπο στις νηπιαγωγούς που εργάζονται κάτω από απαιτητικές συνθήκες, με πλήρες διδακτικό ωράριο, παράλληλα με ένα διαρκώς αυξανόμενο διοικητικό και γραφειοκρατικό φορτίο; Ιδιαίτερα οι Προϊστάμενοι/ες των ολιγοθέσιων Νηπιαγωγείων καλούνται να είναι ταυτόχρονα εκπαιδευτικοί πλήρους διδακτικού ωραρίου και διοικητικά υπεύθυνοι των σχολικών μονάδων, με αποτέλεσμα σημαντικό μέρος της διοικητικής εργασίας να μεταφέρεται αναγκαστικά εκτός του εργασιακού τους ωραρίου.
Κι όμως, αντί η πολιτική ηγεσία να αντιμετωπίσει αυτή την πραγματικότητα, εξακολουθεί να αρνείται το πάγιο αίτημα του εκπαιδευτικού κινήματος για ουσιαστική μείωση του διδακτικού ωραρίου των νηπιαγωγών και των εκπαιδευτικών των ολιγοθέσιων σχολείων, με βάση τα χρόνια υπηρεσίας και με κατεύθυνση την εξίσωση με το διδακτικό ωράριο των εκπαιδευτικών της Δευτεροβάθμιας Εκπαίδευσης.
Δεν αποδεχόμαστε η χρόνια υποστελέχωση, η εντατικοποίηση και η διοικητική υπερφόρτωση να βαφτίζονται «ομαλή και εύρυθμη λειτουργία». 
Οι συναδέλφισσες και οι Σύλλογοι Διδασκόντων των νηπιαγωγείων δεν έχουν καμία υποχρέωση να αλλάξουν την κατανομή των τμημάτων, όπως αποφάσισαν με βάση την ισχύουσα νομοθεσία και το ΠΔ 79/2017. Καμία εγκύκλιος δεν μπορεί να υπερισχύσει νόμου ή Προεδρικού Διατάγματος ούτε να αφαιρέσει αρμοδιότητα που αυτά απονέμουν ρητά στον Σύλλογο Διδασκόντων.
Απαιτούμε:
· την άμεση ανακοινοποίηση στο ορθό της εγκυκλίου Φ.7/117097/Δ1/8-9-2026 και την αφαίρεση της διάταξης που προκαθορίζει ότι οι Διευθυντές/ντριες και Προϊστάμενοι/ες των Νηπιαγωγείων αναλαμβάνουν Πρωινό Τμήμα,
· τον σεβασμό της αρμοδιότητας του Συλλόγου Διδασκόντων για την κατανομή των τμημάτων (π.δ. 79/2017)
· τη μείωση του διδακτικού ωραρίου των νηπιαγωγών και των εκπαιδευτικών των ολιγοθέσιων σχολείων, με βάση τα χρόνια υπηρεσίας, όπως ισχύει για τους υπόλοιπους εκπαιδευτικούς,
· ουσιαστικά μέτρα στελέχωσης και διοικητικής υποστήριξης των Νηπιαγωγείων.

